Met byna 20 romans vir volwassenes agter sy naam is François Bloemhof een van die produktiefste skrywers in Afrikaans. Sy gruwelverhale laat jou ril en gril soos geen ander nie en die spanningslyne laat jou behoorlik wakker lê.
Die verhaal speel hoofsaaklik tussen die 1970’s en 1990’s af. Die Smit-gesin lyk van buite doodgewoon: pa is ’n dokter, ma ’n huisvrou en hulle het twee seuns. Gaandeweg besef jy egter dat hulle swaar dra aan die erfenis van geweld. Ook dat die beloofde land met sy wit ideale midde-in apartheid onder die oppervlak seer is en wil oorkook.
Saam met dié donker ding in die huis ontwikkel die hoofkarakter ’n obsessie met die destydse skêrmoordenaar, Marlene Lehnberg. Sy word nie net deel van sy seksuele fantasieë nie, maar is ook die stem in sy kop wat hom tot gruweldade aanmoedig. Ly hy aan skisofrenie? wonder jy aanvanklik. En sal die hoofkarakter toegee aan die stem? Lees maar self.
Hulle ma is die mooi huisvrou wat alles reg doen. Maar dan verskyn die letsels van mishandeling op haar lyf. Samuel kan dit nie kleinkry hoekom sy ma nog by sy pa bly nie. Maar ook hiervoor is daar ’n goeie rede. Knap uitgedink!